  Майя Бывальцева Быдӟымнуналлы сӥзем вӧсяськонъёс 15-тӥысь 16-тӥ оштолэзе потон уе Удмуртиысь 118 черкъёсын ортчозы. Со сярысь ивортӥз элькунысь кунпуш ужъёсъя министерстволэн пресс-службаез. Кышкыттэмлык понна праздник уе черкъёс доры машинаен пырыны уз лэзе. Элькун кивалтӥсьёс Свято-Михайловской соборе вӧсяськонэ ветлозы. Отын со 15-тӥ оштолэзе 23 час 30 минутэ кутскоз. Собере Викторин митрополит Киросэн вамыштон ортчытоз, со бӧрсьы буям курегпузъёсты, пасхаосты но куличьёсты вӧсяны луоз. 16-тӥ оштолэзе 9 часын нылпиосын литургия луоз, нош 10 часын пиналъёслы киросэн вамыштон. Ижкарысь епархилэн сайтаз ивортэмын, праздник нуналъёсы Свято-Михайловской собор котырысь площадьын ярмарка ортчоз шуыса, со улсын волонтеръёс Серафим Саровскийлэн верамъёсыныз Быдӟымнунал лентаос сётъялозы. Тегъёс: Мерлык Ижкар Удмуртия вӧсьлык Быдӟымнунал  